## 22 februarii 2026

## Dominica Prima Quadragesimæ
Hebdomada 1 Psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Audi, benígne Cónditor,

nostras preces cum flétibus,

sacráta in abstinéntia

fusas quadragenária.

Scrutátor alme córdium,

infírma tu scis vírium;

ad te revérsis éxhibe

remissiónis grátiam.

Multum quidem peccávimus,

sed parce confiténtibus,

tuíque laude nóminis

confer medélam lánguidis.

Sic corpus extra cónteri

dona per abstinéntiam,

ieiúnet ut mens sóbria

a labe prorsus críminum.

Præsta, beáta Trínitas,

concéde, simplex Unitas,

ut fructuósa sint tuis

hæc parcitátis múnera. Amen.

PSALMODIA

Ant. 1 Dóminum Deum tuum adorábis et illi soli sérvies.

Psalmus 109 (110), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum
secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Ant. Dóminum Deum tuum adorábis et illi soli sérvies.

Ant. 2 Ecce nunc tempus acceptábile, ecce nunc dies salútis.

Psalmus 113 A (114)
Israel ex Ægypto liberatur
Cognoscite etiam vos exiisse ab Ægypto, qui huic sæculo renuntiastis (S. Augustinus).

In éxitu Israel de Ægýpto, *

domus Iacob de pópulo bárbaro,

factus est Iuda sanctuárium eius, *

Israel potéstas eius.

Mare vidit et fugit, *

Iordánis convérsus est retrórsum;

montes saltavérunt ut aríetes, *

et colles sicut agni óvium.

Quid est tibi, mare, quod fugísti? *

Et tu, Iordánis, quia convérsus es retrórsum?

Montes, quod saltástis sicut aríetes, *

et colles, sicut agni óvium?

A fácie Dómini contremísce, terra, *

a fácie Dei Iacob,

qui convértit petram in stagna aquárum *

et sílicem in fontes aquárum.

Ant. Ecce nunc tempus acceptábile, ecce nunc dies salútis.

Ant. 3 Ecce ascéndimus Ierosólymam, et consummabúntur ómnia quæ scripta sunt de Fílio hóminis.

Canticum
De passione voluntaria servi Dei, Christi

1 Petr 2, 21-24

Christus passus est pro vobis †

vobis relínquens exémplum, *

ut sequámini vestígia eius:

qui peccátum non fecit, *

nec invéntus est dolus in ore ipsíus;

qui cum maledicerétur, non remaledicébat, †

cum paterétur, non comminabátur, *

commendábat autem iuste iudicánti;

qui peccáta nostra ipse pértulit *

in córpore suo super lignum,

ut peccátis mórtui iustítiæ viverémus; *

cuius livóre sanáti estis.

Ant. Ecce ascéndimus Ierosólymam, et consummabúntur ómnia quæ scripta sunt de Fílio hóminis.

LECTIO BREVIS

Cf. 1 Cor 9, 24-25

Hi, qui in stádio currunt, omnes quidem currunt, sed unus áccipit bravíum. Sic cúrrite, ut comprehendátis. Omnis autem, qui in agóne conténdit, ab ómnibus se ábstinet, et illi quidem, ut corruptíbilem corónam accípiant, nos autem incorrúptam.

RESPONSORIUM BREVE

Atténde, Dómine, et miserére, * Quia peccávimus tibi. Atténde.

Exáudi, Christe, supplicántum preces. * Quia peccávimus tibi. Glória Patri. Atténde.

CANTICUM EVANGELICUM

Ad Magnificat, ant. Dicit Iesus: Vade, Sátanas! Scriptum est enim: Dóminum Deum tuum adorábis et illi soli sérvies. Et ángeli accessérunt et ministrábant ei.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Ad Magnificat, ant. Dicit Iesus: Vade, Sátanas! Scriptum est enim: Dóminum Deum tuum adorábis et illi soli sérvies. Et ángeli accessérunt et ministrábant ei.

PRECES

Laus Deo Patri, qui pópulum electiónis e sémine incorruptíbili renásci vóluit per Verbum suum, quod manet in ætérnum. Ei pie supplicémus:

Propítius esto, Dómine, pópulo tuo.

Audi, miséricors Deus, supplicatiónes, quas pro cuncto pópulo tuo deférimus,

ut desíderet se tuo pótius verbo quam cibo satiáre corpóreo.

Propítius esto, Dómine, pópulo tuo.

Doce nos gentem nostram et cunctos hómines sine discrímine vere et efficáciter amáre,

eósque in pace et bono semper ædificáre.

Propítius esto, Dómine, pópulo tuo.

Réspice omnes per baptísmum regenerándos,

ut domum spiritálem, tamquam lápides vivi, tibi constítuant.

Propítius esto, Dómine, pópulo tuo.

Qui, per Ionam prædicántem, Ninivítas ad pæniténtiam excitásti,

verbo tuo peccatórum corda convérte propítius.

Propítius esto, Dómine, pópulo tuo.

Tríbue moriéntibus in spe Christo iúdici occúrrere,

tuíque aspéctu in ætérnum gaudére.

Propítius esto, Dómine, pópulo tuo.

Pater noster.

ORATIO

Concéde nobis, omnípotens Deus, ut, per ánnua quadragesimális exercítia sacraménti, et ad intellegéndum Christi proficiámus arcánum, et efféctus eius digna conversatióne sectémur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Text © LIBRERIA EDITRICE VATICANA.

© 1999-2026 J. Vidéky