## 31 martii 2026

## FERIA TERTIA IN HEBDOMADA SANCTA

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat.

HYMNUS

Qua Christus hora sítiit

crucem vel in qua súbiit,

quos præstat in hac psállere

ditet siti iustítiæ.

Simul sit his esúries,

quam ipse de se sátiet,

crimen sit ut fastídium

virtúsque desidérium.

Charísma Sancti Spíritus

sic ínfluat psalléntibus,

ut carnis æstus frígeat

et mentis algor férveat.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. Sicut novit me Pater, et ego agnósco Patrem, et ánimam meam pono pro óvibus meis.

Psalmus 118 (119), 49-56
VII – ז (Zain)

Memor esto verbi tui servo tuo, *

in quo mihi spem dedísti.

Hoc me consolátum est in humiliatióne mea, *

quia elóquium tuum vivificávit me.

Supérbi derisérunt me veheménter; *

a lege autem tua non declinávi.

Memor fui iudiciórum tuórum a sǽculo, Dómine, *

et consolátus sum.

Indignátio ténuit me *

propter peccatóres derelinquéntes legem tuam.

Cántica factæ sunt mihi iustificatiónes tuæ *

in loco peregrinatiónis meæ.

Memor fui nocte nóminis tui, Dómine, *

et custódiam legem tuam.

Hoc factum est mihi, *

quia mandáta tua servávi.

Psalmus 52 (53)
Impiorum stultitia
Omnes peccaverunt et egent gloria Dei (Rom 3, 23).

Dixit insípiens in corde suo: « Non est Deus ». †

Corrúpti sunt et abominatiónes operáti sunt; *

non est qui fáciat bonum.

Deus de cælo prospéxit super fílios hóminum, *

ut vídeat si est intéllegens aut requírens Deum.

Omnes declinavérunt, simul corrúpti sunt; *

non est qui fáciat bonum, non est usque ad unum.

Nonne scient omnes, qui operántur iniquitátem, *

qui dévorant plebem meam ut cibum panis?

Deum non invocavérunt; *

illic trepidavérunt timóre, et non erat timor.

Quóniam Deus dissipávit ossa eórum,
qui te obsidébant *

confúsi sunt, quóniam Deus sprevit eos.

Quis dabit ex Sion salutáre Israel? †

Cum convérterit Deus captivitátem plebis suæ, *

exsultábit Iacob et lætábitur Israel.

Psalmus 53 (54), 3-6. 8-9
Imploratio auxilii
Orat propheta, ut in nomine Domini a persequentium malignitate liberetur (Cassiodorus).

Deus, in nómine tuo salvum me fac *

et in virtúte tua iúdica me.

Deus, exáudi oratiónem meam, *

áuribus pércipe verba oris mei!

Quóniam supérbi insurrexérunt advérsum me, †

et fortes quæsiérunt ánimam meam *

et non proposuérunt Deum
ante conspéctum suum.

Ecce enim Deus ádiuvat me, *

et Dóminus suscéptor est ánimæ meæ.

Voluntárie sacrificábo tibi, *

confitébor nómini tuo, Dómine,
quóniam bonum est;

quóniam ex omni tribulatióne erípuit me, *

et super inimícos meos despéxit óculus meus.

Ant. Sicut novit me Pater, et ego agnósco Patrem, et ánimam meam pono pro óvibus meis.

LECTIO BREVIS

1 Cor 1, 22-24

Iudǽi signa petunt, et Græci sapiéntiam quærunt, nos autem prædicámus Christum crucifíxum, Iudǽis quidem scándalum, géntibus autem stultítiam; ipsis autem vocátis, Iudǽis atque Græcis, Christum Dei virtútem et Dei sapiéntiam.

Vere languóres nostros ipse tulit.

Et iniquitátes nostras ipse portávit.

ORATIO

Orémus.

Omnípotens sempitérne Deus, da nobis ita domínicæ passiónis sacraménta perágere, ut indulgéntiam percípere mereámur. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2026 J. Vidéky