## 11 aprilis 2026

## SABBATUM INFRA OCTAVAM PASCHÆ

Sexta

Deus, in adiutórium meum inténde.

Dómine, ad adiuvándum me festína.

Glória Patri. Sicut erat. Allelúia.

HYMNUS

Veníte, servi, súpplices,

et mente et ore extóllite

dignis beátum láudibus

nomen Dei cum cántico.

Hoc namque tempus illud est,

quo sæculórum iúdicem

iniústa morti trádidit

mortálium senténtia.

Et nos amóre débito,

timóre iusto súbditi,

advérsus omnes ímpetus

quos sævus hostis íncutit,

Unum rogémus et Patrem

Deum regémque Fílium

simúlque Sanctum Spíritum,

in Trinitáte Dóminum. Amen.

PSALMODIA

Ant. Tráditus est propter delícta nostra, et resurréxit propter iustificatiónem nostram, allelúia.

Psalmus 118 (119), 33-40
V – ה (He)

Legem pone mihi, Dómine,
viam iustificatiónum tuárum, *

et servábo eam semper.

Da mihi intelléctum, et servábo legem tuam *

et custódiam illam in toto corde meo.

Deduc me in sémitam præceptórum tuórum, *

quia ipsam vólui.

Inclína cor meum in testimónia tua *

et non in avarítiam.

Avérte óculos meos, ne vídeant vanitátem; *

in via tua vivífica me.

Súscita servo tuo elóquium tuum, *

quod est ad timórem tuum.

Amove oppróbrium meum, quod suspicátus sum, *

quia iudícia tua iucúnda.

Ecce concupívi mandáta tua; *

in iustítia tua vivífica me.

Psalmus 95 (96)
Dominus rex et iudex omnis terræ
I
Cantabant quasi canticum novum ante sedem in conspectu Agni (Cf. Ap 14, 3).

Cantáte Dómino cánticum novum, *

cantáte Dómino, omnis terra.

Cantáte Dómino, benedícite nómini eius, *

annuntiáte de die in diem salutáre eius.

Annuntiáte inter gentes glóriam eius, *

in ómnibus pópulis mirabília eius.

Quóniam magnus Dóminus et laudábilis nimis, *

terríbilis est super omnes deos.

Quóniam omnes dii géntium inánia, *

Dóminus autem cælos fecit.

Magnificéntia et pulchritúdo in conspéctu eius, *

poténtia et decor in sanctuário eius.

II

Afférte Dómino, famíliæ populórum, †

afférte Dómino glóriam et poténtiam, *

afférte Dómino glóriam nóminis eius.

Tóllite hóstias et introíte in átria eius, *

adoráte Dóminum in splendóre sancto.

Contremíscite a fácie eius, univérsa terra, *

dícite in géntibus: « Dóminus regnávit! ».

Etenim corréxit orbem terræ,
qui non commovébitur; *

iudicábit pópulos in æquitáte.

Læténtur cæli et exsúltet terra, †

sonet mare et plenitúdo eius; *

gaudébunt campi et ómnia, quæ in eis sunt.

Tunc exsultábunt ómnia ligna silvárum †

a fácie Dómini, quia venit, *

quóniam venit iudicáre terram.

Iudicábit orbem terræ in iustítia *

et pópulos in veritáte sua.

Ant. Tráditus est propter delícta nostra, et resurréxit propter iustificatiónem nostram, allelúia.

LECTIO BREVIS

1 Cor 15, 20-22

Christus resurréxit a mórtuis, primítiæ dormiéntium. Quóniam enim per hóminem mors, et per hóminem resurréctio mortuórum: sicut enim in Adam omnes moriúntur, ita et in Christo omnes vivificabúntur.

Hæc dies quam fecit Dóminus, allelúia.

Exsultémus et lætémur in ea, allelúia.

ORATIO

Orémus.

Deus, qui credéntes in te pópulos grátiæ tuæ largitáte multíplicas, ad electiónem tuam propítius intuére, ut, qui sacraménto baptísmatis sunt renáti, beáta fácias immortalitáte vestíri. Per Christum Dóminum nostrum.

Amen.

Text © LIBRERIA EDITRICE VATICANA.

© 1999-2026 J. Vidéky